IMF เตือน! สงคราม “รัสเซีย-ยูเครน” กระทบเศรษฐกิจโลกหนัก สินค้าแพงขึ้น
IMF เตือน! วิกฤตยูเครน-คว่ำบาตรรัสเซีย กระทบเศรษฐกิจโลกหนัก ซ้ำเติมปัญหาเงินเฟ้อและกิจกรรมทางเศรษฐกิจในช่วงที่มีแรงกดดันด้านราคาสูงอยู่แล้ว
IMF เตือน! วิกฤตยูเครน-คว่ำบาตรรัสเซีย กระทบเศรษฐกิจโลกหนัก ซ้ำเติมปัญหาเงินเฟ้อและกิจกรรมทางเศรษฐกิจในช่วงที่มีแรงกดดันด้านราคาสูงอยู่แล้ว
7 มี.ค. 2565

ผู้สื่อข่าวรายงานว่า กองทุนการเงินระหว่างประเทศ (IMF) ประกาศเตือนถึงผลกระทบทางเศรษฐกิจจากวิกฤตยูเครน โดยระบุว่า ความขัดแย้งในยูเครนได้ทำให้ราคาพลังงานและธัญพืชพุ่งสูงขึ้น อีกทั้งยังมีผู้อพยพกว่า 1 ล้านคนไหลเข้าสู่ประเทศเพื่อนบ้าน และทำให้ชาติตะวันตกประกาศชุดมาตรการคว่ำบาตรที่รุนแรงที่สุดครั้งหนึ่งต่อรัสเซีย
“ถึงแม้สถานการณ์ขณะนี้จะยังมีความไม่แน่นอนอย่างมาก แต่ผลกระทบทางเศรษฐกิจที่เกิดขึ้นแล้วนั้นนับได้ว่าสาหัส” และ “สงครามที่เกิดขึ้นและชุดมาตรการคว่ำบาตรที่ตามมาจะส่งผลกระทบร้ายแรงต่อเศรษฐกิจโลก” IMF ระบุในแถลงการณ์หลังการประชุมของคณะกรรมบริหาร
อีกทั้ง IMF ระบุว่า วิกฤตดังกล่าวก่อให้เกิดผลกระทบเชิงลบต่ออัตราเงินเฟ้อและกิจกรรมทางเศรษฐกิจในช่วงที่มีแรงกดดันด้านราคาสูงอยู่แล้ว และด้วยแนวโน้มของอัตราเงินเฟ้อทั่วโลกที่พุ่งสูงขึ้น IMF จึงได้เตือนให้รัฐบาลต่างๆ เตรียมสนับสนุนครัวเรือนฐานะยากจนที่มีค่าใช้จ่ายส่วนใหญ่เป็นค่าอาหารและค่าเชื้อเพลิง
นอกจากนี้ IMF ยังเตือนว่า ความเสียหายทางเศรษฐกิจจะยิ่งรุนแรงขึ้นหากสงครามยังคงยืดเยื้อ โดยระบุว่า มาตรการคว่ำบาตรที่สหรัฐและชาติพันธมิตรใช้กับรัสเซียนั้นจะส่งผลกระทบต่อเศรษฐกิจและการเงินทั่วโลกอย่างมีนัยสำคัญ และจะมีประเทศอื่น ๆ ได้รับผลกระทบไปด้วย
ด้านสำนักข่าวรอยเตอร์รายงานว่า IMF ได้ประกาศเตรียมพิจารณาคำขอเงินทุนสนับสนุนฉุกเฉินวงเงิน 1.4 พันล้านดอลลาร์ของยูเครนโดยเร็วที่สุดภายในสัปดาห์หน้า และขณะเดียวกันก็กำลังหารือกับรัฐบาลมอลโดวาเพื่อจัดหาเงินทุนสนับสนุนเช่นกัน